Lost (sæson 4)

Den fjerde sæson af den amerikanske tv-serie Lost havde premiere 31. januar 2008 på American Broadcasting Company i USA og CTV i Canada med "The Beginning of the End," og sluttede 29. maj 2008 med sidste del af "There's No Place Like Home." I Danmark startede fjerde sæson på Kanal 5 den 8. juni 2008, men kanalen sendte ikke mere end første afsnit.. Den 8. januar 2009 startede fjerde sæson igen, men denne gang på 6'eren. Den kommer til at fortsætte på kanalen hver torsdag indtil der ikke er flere afsnit.

Skrivearbejdet begyndte i juni 2007, og sluttede i begyndelsen af november på grund af Writers Guild of America-strejken i 2007 og 2008. Strejken forårsagede at det ønskede antal afsnit på 16 først frygtedes reduceret til 8, men ved strejkens afslutning planlagde ABC antallet til 13, der slutteligt blev ændret til 14. Strejken forårsagede også en pause mellem "Meet Kevin Johnson" og "The Shape of Things to Come." På grund af Meet Kevin Johnsons cliffhanger havde producerne forsøgt at overtale ABC til at indsætte pausen efter "Ji Yeon." Fjerde sæson udkommer på dvd den 9. december 2008, udgives af Buena Vista Home Entertainment og indeholder de 14 afsnit, samt diverse ekstramaterialer som bloopers, slettede scener, kommentarspor og featurettes.

Sæsonen fortsætter historien om de overlevende fra Oceanic Flight 815, der strander på en mystisk ø i Stillehavet. Naomi Dorrits (Marsha Thomason) folk ankommer til øen og splitter de overlevende i to fraktioner; Én anført af Jack Shephard (Matthew Fox) og én anført af John Locke (Terry O'Quinn). Flere af de overlevende kommer væk fra øen, og i flashforwards følges livet for de medieeksponerende "Oceanic Six," der dækker over øen med en løgnhistorie, der når alverdens medier.

Produktion 
Serien produceres af ABC Studios, Bad Robot Productions og Grass Skirt Productions og sendes på American Broadcasting Company i USA, CTV i Canada og Kanal 5 i Danmark. Medskaber/producer/forfatter Damon Lindelof og producer/forfatter Carlton Cuse opererer som show runners. Optagelserne på fjerde sæson startede i august 2007. Skrivearbejdet blev indstillet i begyndelsen af november som følge af forfatterstrejken i Hollywood, på et tidspunkt hvor kun halvdelen af sæsonens manuskripter var færdige. Da strejken sluttede blev det besluttet at producere 13 af de planlagte 16 afsnit samt at tilføje en pause mellem "Meet Kevin Johnson" og "The Shape of Things to Come". Producerne forsøgte at få ABC til at lægge pausen mellem "Ji Yeon" og "Meet Kevin Johnson," dels på grund af den cliffhanger "Meet Kevin Johnson" rummer, og dels fordi man i tilfælde af, der ikke blev produceret mere af sæsonen – som konsekvens af strejken – sluttede med det afsnit, man mente fungerede bedst som sæsonfinale. I løbet af sæsonen fortsatte den (næsten) ugentlige udsendelse Lost Podcast, hvor Lindelof og Cuse via lyd og video gennemgår tidligere afsnit, spørgsmål fra fans og til tider diverse rapportager. Lost: Missing Pieces lagde op til sæsonen med en serie på 13 mobisoder, der tilføjede brudstykker til tidligere begivenheder i Lost, skrevet af de sædvanlige forfattere, instrueret af Jack Bender og med de sædvanlige skuespillerstab.

Ligesom andre sæsoner er den fjerde primært filmet på Oahu, Hawaii, men scener med Alan Dale (der spiller Charles Widmore) påkrævede, at man filmede i London, England, og således forlod man for første gang i seriens produktionshistorie USA, og det er på trods af man ofte tidligere har gengivet andre landes kulturer, herunder Phuket, Thailand, Tunesien og Sydney, Australien. Filmmaterialet efterbehandles i Los Angeles, USA, hvor også forfatterne arbejder. Hvert individ i forfatterstaben bringer angiveligt hver sin kvalitet til showet. I forfatterrummet brydes hvert afsnit ned i detaljerede stykker, hvor de diskuteres og bearbejdes inden de (oftest to) udpegede forfattere skriver selve manuskriptet.

Casting 
Nestor Carbonell, der spiller den mystiske ikke-aldrende Richard Alpert, var trods sin store betydning for tredje sæson tæt på ikke at vende tilbage i fjerde som følge af sit arbejde på Cane. Cane blev imidlertid aflyst af sit netværk under strejken, noget Carlton Cuse omtaler som en uforudset fordel ved strejken, da Carbonell derfor kan vende tilbage til sin rolle som Richard. I "Meet Kevin Johnson" har tidligere stjernerolleindehaver Cynthia Watros en speciel gæsteoptræden.

Matthew Fox spiller de overlevendes leder Jack Shephard. Evangeline Lilly spiller flygtningen Kate Austen, der desuden er involveret i trekantsdramaet mellem hende selv, Jack og Sawyer. James "Sawyer" Ford portrætteres af Josh Holloway, mens Jorge Garcia igen indtager rollen som Hugo "Hurley" Reyes. Terry O'Quinn spiller John Locke; en mand der har et stærkt bånd til øen, og Naveen Andrews figurerer igen som den irakkiske torturbøddel Sayid Jarrah. Daniel Dae Kim og Yunjin Kim udfylder rollerne som det koreanske ægtepar Jin-Soo Kwon og Sun-Hwa Kwon, der hhv. kæmper med ikke at kunne engelsk og med at kunne. Emilie de Ravin er i rollen som Claire Littleton, der netop er blevet mor, og Harold Perrineau vender tilbage som Michael Dawson efter en hel sæsons fravær. Michael Emerson fortsætter som den manipulerende leder af The Others, Benjamin Linus, og Henry Ian Cusick spiller Desmond Hume; En mand der kan se glimt af fremtiden. Elizabeth Mitchell er igen Juliet Burke – en kvinde der har været afpresset til at blive på øen i over tre år, og som er romantisk involveret med Jack. Tre nye stjerneroller blev tilføjet i form af Rebecca Mader som Charlotte Staples Lewis, Jeremy Davies som fysikeren Daniel Faraday og Ken Leung som Miles Straume.

Som altid figurerer der adskillige gæstestjerner, herunder Mira Furlans rolle Danielle Rousseau. Tania Raymonde spiller Danielles datter Alex og Blake Bashoff optræder som hendes kæreste Karl. L. Scott Caldwell og Sam Anderson gæsteoptræder som ægteparret Rose Henderson og Bernard Nadler, der var adskilt de første 48 dage på øen. Marsha Thomason returnerer som Naomi Dorrit – Kvinden der landede på øen med faldskærm i "Catch-22." Producerne havde håbet på at caste Lance Reddick til rollen som Mr. Eko allerede i anden sæson, men han havde travlt med HBOs The Wire. I fjerde sæson fik han rollen som mystiske Matthew Abbadon. Jeremy Davies blev casted som Daniel Faraday, fordi han er en af producernes favoritskuespillere. Jeff Fahey tilsluttede sig også serien, som piloten Frank Lapidus. Specielle gæstestjerner inkluderer Malcolm David Kelley og Dominic Monaghan.

Modtagelse 
Lost lagde i sin fjerde sæson ud med at få lidt over 16 millioner seere, på en tid hvor strejken stadig var i gang, og mange seere ønskede tv-serier som netop Lost tilbage. I løbet af sæsonen faldt seertallene hurtigt, og BuddyTV har forsøgt at forklare hvorfor: Første mulighed er, at serien er for kompliceret, fordi den er begyndt at gå dybere ind i mytologien, og de påpeger, at den i modsætning til andre serier har tillid til sine seeres intelligens. Alternativt mener de, at ABC ikke har formået at finde et passende "lead in" – dvs. de serier, der sendes før og efter Lost – og at publikummet fra disse leadins kun sjældent er fra samme publikum, der følger Lost. Det kunne også forklare, hvorfor serien så ofte har fået nye sendetider. Som sin tredje mulighed mener BuddyTV, at serien faktisk bliver set, bare ikke der hvor det anvendte ratingsystem aflæser, men derimod på DVR og internettet, eller at fans venter på dvd-udgivelsen for at minimere ventetiden mellem afsnittene.

Fjerde sæsons afsnit har generelt fået gode anmeldelser, der hylder præstationen af blandt andre Michael Emerson, Henry Ian Cusick og Matthew Fox, men enkelte afsnit såsom "Eggtown" og "Something Nice Back Home" har fået mere moderate karakterer. Det femte afsnit, "The Constant," var på sin tid sæsonens seertalslavpunkt med 12,893 millioner seere. Til trods herfor blev det af flere fans og kritikere kaldt en af seriens bedste.

Afsnit

Fodnoter

Eksterne henvisninger 
 American Broadcasting Company
 Trailer til fjerde sæson af Lost

4